**Daniel Diges García**, nado en Alcalá de Henares (Madrid) o 17 de xaneiro de 1981, é un actor e cantante español. Foi o representante de España no Festival de Eurovisión en 2010.

Deuse a coñecer interpretando a David, *Gato*, na serie xuvenil de Antena 3 *Nada es para siempre*, entre 1999 e o 2000.

Traxectoria profesional
-----------------------

Tras comezar a súa carreira no teatro, na compañía *Teatro Escuela Libre de Alcalá de Henares (TEA)*, pasou á publicidade. traballou en diferentes series infantís como o Club Megatrix (1995), de onde pasou á serie adolescente *Nada es para siempre* na cal, ao longo de douscentos setenta e cinco capítulos (1999-2000), interpretou o novo *Gato*, íntimo amigo do tamén actor adolescente Carlos Castel.

Apareceu en coñecidas series da pequena pantalla como *Ana y los siete*, *Hospital Central* ou *Aquí no hay quien viva* (interpretando a *DJ Gayumbo*), así como no programa *Max Clan* (2003-2004), no que interpretaba o papel de *Max*, o líder dunha estraña tribo urbana.

En 2005 pasou á serie *Agitación + IVA* e máis tarde ao teatro (2006) onde actuou na obra *En tu fiesta me colé*, como Colate e en *Hoy no me puedo levantar* interpretando a *Mario*. En 2007 participou no musical de Queen 'We will rock you' interpretando a *Galileo*.

En 2008 protagonizou o musical *High School Musical* interpretando a *Troy*. En 2009 e principios de 2010 interpreta o personaxe de *Sky* en 'Mamma Mia!'.

En novembro de 2010, estréase unha nova versión do musical *Los Miserables* en Madrid, no que participa Daniel.

### Eurovisión 2010

Presentouse como candidato para representar a España no Festival de Eurovisión 2010 co tema "Algo pequeñito", canción composta por Jesús Cañadilla e con arranxos e produción de Alejandro de Pinedo. Quedou entre os dez primeiros nas votacións da web que fixo RTVE, o cal lle dió dereito a participar na final española.

Esta final realizouse en La 1 de TVE, no programa especial *Destino Oslo* que se celebrou o 22 de febreiro de 2010, e por votación do xurado e do público, gañou a preselección e representou a España o 29 de maio de 2010 en Oslo. A pesar de que un espontáneo (o popularmente coñecido como Jimmy Jump) saltou ao escenario e desluciu a interpretación durante vinte segundos, Diges e os seus bailaríns continuaron coa canción coma se nada ocorrese. Finalmente, a Unión Europea de Radiodifusión pediu desculpas e anunciou que España repetiría a súa actuación tras a última canción da noite. Nas votacións, Diges ocupou o décimo quinto posto con 68 puntos e o voto de 14 países, recibindo un 12 de Portugal e un 8 de Lituania como máximas puntuacións. Máis adiante, ao publicarse os resultados desglosados de xurado e televoto, saberíase que o televoto en solitario situoulle en 12º lugar con 106 puntos, mentres que o xurado en solitario situoulle en 20º lugar con 45 puntos.

### Carreira discográfica

En marzo de 2010 Daniel Diges asinou un contrato coa discográfica Warner para gravar un álbum no estilo dos crooners. O álbum homónimo *Daniel Diges*, publicado o 18 de maio de 2010, está producido polo compositor e produtor Óscar Gómez e inclúe dúas versións de "Algo pequeñito", cancións compostas polo propio Diges e adaptacións de temas de Billy Joel, Michael Bublé ou Robbie Williams, entre outros.

Discografía
-----------

### Álbums de estudio

* *Daniel Diges* (2010)

### Sinxelos

* 2010: "Algo Pequeñito"
* 2010: "Rápido"
* 2010: "Momentos de Navidad"

Premios
-------

* Premio Nacional de Teatro 2009 como *Mellor Actor de Musicais*.
* Premio Nacional de Teatro 2010 como *Mellor Actor de Musicais*.
* Premio "Gran Vía de los musicales" como mellor actor revelación polo personaxe protagonista "Mario" en "Hoy no me puedo levantar".

Notas
-----

1. ↑  *Europa Press*. "Daniel Diges protagoniza a nova versión de 'Los Miserables'".
2. ↑  RTVE.es. "Daniel Diges canta "Algo pequeñito"" (en español).
3. ↑  O televoto valora mellor que o xurado a actuación de Daniel Diges en Eurovisión 2010.
4. ↑  rtve.es. "Daniel Diges: "Mi álbum tendrá dos versiones de 'Algo pequeñito'"" (en español).
5. ↑  formulatv.com. "O actor de musicais Daniel Diges, novo candidato a Eurovisión 2010" (en español).

Véxase tamén
------------

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Daniel Diges Modificar a ligazón no Wikidata*** |

* Sitio web oficial de Daniel Diges
* Vídeo da actuación de Daniel Diges no programa *Destino Oslo* de La 1 de TVE, en YouTube

|  |  |  |
| --- | --- | --- |
| Predecesor:***"La noche es para mí"*Soraya Arnelas** | **España no Festival de Eurovisión**2010 | Sucesor:***"Que me quiten lo bailao"*Lucía Pérez** |

|  |  |
| --- | --- |
| Control de autoridades | 
* Wd: Q313571
* WorldCat
* VIAF: 147223857
* BNE: XX4988713
* Discogs: 1818640
* Europeana: ID
* Genius: Daniel-diges
* IMDb: nm1284999
* ISNI: 0000 0003 7184 7199
* MusicBrainz: ID
* Songkick: 4517443

 |